21. schôdza NR SR - 1.deň - B. popoludní
Dátum: 2021-01-12
Poslanec: Kotleba, Marian (ĽS Naše Slovensko)
Druh vystúpenia: Vystúpenie

112. Vážený pán podpredseda Národnej rady, pán minister, kolegyne, kolegovia, ja tak trošku z iného súdka by som poňal toto moje vystúpenie. V prvom rade chcem povedať jednu vec, my tu dnes rokujeme o absolútne závažnej otázke, ako je predĺženie núdzového stavu. Ľudia na Slovensku sa naozaj, ja nebudem preháňať, keď poviem, sa naozaj modlia, aby ten núdzový stav konečne skončil, aby mohli začať aspoň trochu normálne žiť, aby mohli ísť do práce normálne, aby mohli svoje deti poslať do školy, pán minister, do škôlky, aby jednoducho ich tie opatrenia vlády viac zbytočne negniavili, neničili, nedusili. A dnes, keď tu o tom rokujeme, tak za vládnu koalíciu je tu 18 ľudí aj s ministrom, nech 20, 20 poslancov aj s ministrom, 20 poslancov vládnej koalície aj s ministrom školstva chce ľuďom povedať, že je nutné, aby znova ďalšie dlhé týždne trpeli v núdzovom stave. Neviem, kolegovia z koalície, či vy vnímate, akí sú ľudia už nešťastní, akí sú vyšťavení, úplne, úplne zničení bez toho, aby videli akúkoľvek perspektívu. Reakcia vlády je taká, že v televízii občas z času na čas zaznie reportáž o tom, aké dobré je, že ľudia majú prácu z domu, teraz sa tak moderne nazýva home office. Ale ja sa vám chcem spýtať, vážení kolegovia z koalície, povedzte mi, ako môže home office robiť nejaký servisman, údržbár áut alebo opravár pračiek? Ako home office urobí opravár práčky alebo vodoinštalatér? Keď vám vybuchne radiátor v obývačke, tak mi povedzte, ako vám to cez home office nejaký nagélovaný fešáčik v kravate príde spraviť cez počítač? Tá skutočná práca totiž, kolegovia, sa nedá robiť cez home office. Tá skutočná práca si vyžaduje osobné nasadenie človeka. Ani len predavačka v obchode vám nepredá ten rožok cez home office. Lebo aj keď si to cez nejaký internet kúpite, nejaký kokaínový rožok, tak vám ten rožok musí niekto doniesť a nebude to home office. To nie je home office, to nie je realita. Realita je skutočná práca skutočných ľudí, ktorí o tú prácu prichádzajú, ktorí tú prácu vykonávať nemôžu. Realita je to, že ľudia nemôžu dať svoje deti do škôlky. A že keď aj podľa výnimiek, tých málo výnimiek, ktoré sa im neudeľujú, tak ako členom vlády, chcú tie deti dať do škôlky alebo nebodaj do nejakého školského iného zariadenia, tak od nich pýtajú testy, od rodičov. To čo má byť? Toto je vizitka vášho núdzového stavu, vašich opatrení, vašich pravidiel. Lyžiarske vleky otvorené, ale kostoly zatvorené. Takýchto príkladov by sme našli 200, 200. Ale pozrime sa na merateľné ukazovatele, aby ste nevraveli, že to tu je len nejaká propaganda. Na jednej strane máme infekčnosť, nakazenosť, nazvite si to, ako chcete, na strane druhej máme ekonomiku. A kým tá ekonomika nám brutálne klesá, životná úroveň ľudí, to nie sú len peniaze, koľko dostanú na ruku, to je celková kvalita ich života. Životná úroveň ľudí totálne dostáva na frak a sa s tou spred roka nedá ani len porovnávať taká tá infekčnosť. Na druhej strane tá infekčnosť aj napriek vašim super megaopatreniam stúpa. Kolegyne, kolegovia, ako to je možné? Ako to je možné, že napriek tomu, že premiér Matovič použil svoju atómovú bombu, ktorá mala koronu úplne vyriešiť, vybaviť, normálne vyhladiť, keď to tak poviem, tými jeho termínmi, ktoré tak rád používa, tak práve po použití tejto atómovej bomby tá infekčnosť stúpla? A stúpla presne ako radiácia v Hirošime. Presne ako radiácia v Hirošime. Toto je vaším cieľom, toto je vaším cieľom? Viete, ja tu stojím len preto, aby som sa vás spýtal, kolegovia z koalície, čo si vy vlastne sľubujete od predĺženia núdzového stavu, čo si od toho reálne sľubujete? Pretože samotný premiér Matovič, ktorý tu dnes mal sedieť, tu mal sedieť a ktorý tu nie je, a ja verím, že aj vy by ste boli radi, keby tu sedel, lebo sa to aj patrí aj sluší a je to prejav jeho zodpovednosti, že pri predlžovaní takýchto vážnych opatrení, celoštátnych opatrení tu má sedieť premiér, predseda vlády, a nie minister školstva, tak tento samotný premiér Matovič povedal, že ani tento tvrdý súčasný lockdown neprináša žiadne výsledky. Tak potom čo chcete? Čo chcete, načo chcete robiť predĺženie núdzového stavu, načo to chcete odhlasovať a predĺžiť, ak súčasný tvrdý lockdown podľa premiéra Matoviča neprináša žiadne výsledky? A keď úroveň vašich opatrení, kolegovia z koalície, je taká, že samotný premiér sa vyjadrí, že testy, ktoré boli použité na ľuďoch, boli fejk, boli fejk, boli proste falošné, boli nejaké nepoužiteľné alebo nízkej kvality až tak, že by ich nepoužil ani na testovanie vlastného psa. Vy si naozaj z ľudí chcete robiť srandu? Najprv minister Naď označí tých, ktorí boli na protestoch, za opice a potom premiér Matovič povie, že testy, ktoré sme dali ľuďom, ktoré vy ste dali ľuďom, vaša vláda, by on nepoužil ani pre psa. Viete čo, kolegovia z koalície, v inej normálnej krajine by takéto vyjadrenia premiéra boli na defenestráciu. Na defenestráciu. Len tu ľudia ešte nejako sklopili hlavu a čakajú, čo im táto vláda prinesie. Ale ja vám poviem, odhlasujte si predĺženie núdzového stavu, odhlasujte si. A nikoho v histórii druhej Slovenskej republiky občania tak nebudú nenávidieť alebo tak nenávideli, ako budú vás. Lebo ekonomika pôjde zase dole, ľudia budú si ničiť svoju prácu, svoje, vy im budete ničiť ich prácu, ich rodiny, ich život, ich detí, sociálne návyky, proste všetko, a tá infekčnosť, ako to vy nazývate, alebo tá nákaza si aj tak bude robiť svoje, lebo jednoducho to nazvládate. A riešenie, toto riešenie, ktoré tu ponúkate v podobe núdzového stavu, tak to jednoducho vidíme, že riešením nie je. Mali ste tu núdzový stav už viac ako 90 dní a čo ste dokázali? Čo ste dokázali? Dokázali ste len to, že je mnoho prevádzok a firiem, ktoré už nikdy nebudú otvorené, že mnoho firiem zaniklo, že jednoducho rezignovali. To je to najvýstižnejšie slovo, že tí ľudia rezignovali. Lebo tí ľudia už nevládzu bojovať, ale nie s nejakou koronou, nie s nejakým vírusom, oni nedokážu bojovať, nevládzu bojovať s opatreniami vlády. Toto je to hrozné, že ľudia nevládzu a nechcú už bojovať s opatreniami vlastnej vlády. A my tu dnes rokujeme o tom, že vy im tento marazmus, toto trápenie, utrpenie, a ja neviem, už ako to nazvať, chcete predĺžiť o ďalšie týždne. Nikto normálny, príčetný, kto nestratil kontakt s národom, nemôže za predĺženie núdzového stavu za takýchto podmienok zahlasovať. To sa proste nedá. Pretože vy na to nemáte dôvody. A to, že nemáte dôvody, že nemáte argumenty, tak to sa najviac, kolegovia, kolegyne, ukazuje v tom, že tu dnes ticho, bez slova sedí minister školstva namiesto toho, aby tu bol premiér Matovič, aby tu bol minister Krajčí a aby presviedčali plénum Národnej rady, že aké potrebné a dôležité je predĺžiť núdzový stav. Tak by to fungovalo vo funkčnej parlamentnej demokracii. Ale my tu máme, my tu máme nejakú frašku, ktorá si myslí, že keď má ústavnú väčšinu, tak môže všetko. Ale chcem vám v mene národa a občanov povedať, nemôžte všetko.